Puolustaja Julius Honka tekee suomalaista jääkiekkohistoriaa maanantain ja tiistain välisenä yönä Suomen aikaa, kun hänestä tulee historian 200:s suomalaispelaaja jääkiekon NHL:ssä.

Dallas Starsin päävalmentaja Lindy Ruff vahvisti Hongan nousevan kokoonpanoon kotiottelussa Minnesota Wildia vastaan. Puolustaja John Klingberg on sivussa kokoonpanosta.

20-vuotias Honka on seuran ykköskierroksen varaus (#14) kesältä 2014. Hän on pelannut kaksi viime kautta ja tämän kauden alun AHL-joukkue Texas Starsissa. Yhteensä otteluita AHL:n runkosarjassa on kertynyt 157 ja niissä tehot 22+65=87. Honka kuului Suomen U20-mestarijoukkueeseen vuodenvaihteessa 2013-14.

Tähän mennessä NHL:ssä on pelannut 169 suomalaista kenttäpelaajaa ja 30 maalivahtia. Nimilistaa voi tutkia NHL:n verkkosivuilta tästä (siirryt toiseen palveluun).

Yhdestä tuli toimitusjohtaja, toisesta lammasfarmari. Yle Urheilu kokosi ennen viime kauden alkua kaikkien siihen mennessä pelanneiden suomalaisten tiedot NHL-pelaajakortteihin, joita voit katsoa tästä.